**SCURT ISTORIC AL**

**ŞCOLII GIMNAZIALE „ALEXANDRU CEL BUN”**

**COMUNA BERZUNŢI, JUDEŢUL BACĂU**

**Prof. Aurelian BOTEZATU**

**Şcoala** reprezintă una dintre instituţiile fundamentale ale statului modern, iar pentru a asigura un nou cadru de dezvoltare culturală după unirea Principatelor Moldova şi Ţara Românească, în 1859, era necesară organizarea modernă a învăţământului. În acest context al modernizării României s-a putut dezvolta şi învăţământul berzunţean. Şi în acest domeniu, un rol deosebit de important a revenit domnitorului Al. I. Cuza,[[1]](#footnote-2)care în decembrie 1864 a adoptat *Legea instrucţiunii publice*, prin care a fost unificat sistemul de învăţământ, stabilindu-se anii de studiu: primar – 4 ani; secundar – 7 ani; universitar – 3 ani. Învăţământul primar era obligatoriu şi gratuit, prevedere care conferă o anume prioritate României în lume.[[2]](#footnote-3) Cadrul legislativ oferit de această lege a rezistat până la sfârşitul secolului, când s-a adoptat „Legea Poni” (1896), apoi „Legea Haret” (1898), după numele celor doi miniştri ai instrucţiunii.

Astfel, la 18 ianuarie 1865,*„subînsemnatuînvăţătoriulu, primarile şi membrii comunii”*,care*„potrivitudorinţei înălţatului Guvern, în folosul obştiei noastreau deschis şcoala la carii au asistatu şi 4 copii, carei au şi începutu cursule înveţeturilor…”*,[[3]](#footnote-4) s-a deschis prima şcoală de stat din Berzunţi. La finalul anului şcolar 1865, conform catalogului, erau 18 elevi cu vârste cuprinse între 6 şi 12 ani, iar învăţător era preotul A. Vlădeanu.[[4]](#footnote-5) Prima şcoală şi-a desfăşurat activitatea într-un local închiriat, iar principalul material didactic de predare-învăţare era alcătuit din cărţi religioase. Pentru o mai bună informare asupra materiilor studiate în clasele primare amintim, conform *Programmu de Scolelesâteşci din România*, principalele materii studiate pentru fiecare an de studiu: Clasa I (Despârţirea I): cunoaşterea literelor, silabisirea, dictarea; formarea literelor după model; scrierea numerelor şi calcularea din memorie asupra celor patru lucrări aritmetice cu numere întregi; învăţarea sfintelor rugăciuni pe de rost; Clasa a II-a (Despârţirea II): citirea şi scrierea caligrafică după model şi dictare; elemente de catehism partea I; cele patru lucrări cu numere întregi; din Geografie – împărţirea Pământului în continente şi oceane pe hartă; culegere de animale, plante şi minerale; Clasa a III-a (Despârţirea III): Citire pe cărţi bisericeşti; Elemente de catehism partea II şi III; Istoria sacră pe scurt; cele patru lucrări aritmetice cu numere complexe; Geografia Principatelor Române: împărţirea lor, oraşele, râurile, lacurile, munţii, numirea ţărilor vecine – toate acestea mai mult într-un mod practic şi cu arătare pe hartă; scriere caligrafică şi după dictare; Clasa a IV-a (Despârţirea IV): Memorizarea parabolelor din Evanghelii cu explicarea lor morală şi datoriile creştinului; citirea cu înţelegere din cartea *cuprindetoria de cunnoscinţe* referitoare la economia câmpului şi casnică; memorarea din biografia domnilor români mai renumiţi; gramatică; împărţirea politică a Europei – numai pe hartă; măsurile de greutăţi şi lungimi, măsurarea pogoanelor şi fălcilor, descrierea animalelor şi a mineralelor folosite la economia casnică, care se pot creşte, produce şi afla în patrie; caligrafia după model şi dictare.[[5]](#footnote-6)

Şcoala nu avea un local propriu, dar, cu toate acestea, începând cu perioada interbelică, anul 1920, s-au mai deschis încă două şcoli primare în satele Moreni şi Buda. În septembrie 1936 s-a deschis o şcoală primară şi în satul Dragomir, tot într-un local închiriat.[[6]](#footnote-7) Prima şcoală cu local propriu-zis s-a realizat abia în anul 1935, în satul Moreni, local cu 2 săli de clasă realizat din paiantă. În anul 1945 s-a deschis o şcoală primară şi în cătunul Bâşca,[[7]](#footnote-8) locuit doar de rromi.

Învăţământul berzunţean a cunoscut o dezvoltare mai aparte, în ceea ce priveşte localurile în care se desfăşoară activitatea instructiv-educativă şi al numărului de elevi care au frecventat şcoala, după al doilea război mondial. În anul 1948 s-a realizat un local de şcoală în satul Buda, din paiantă, acoperit cu tablă, format dintr-o clasă şi o încăpere care servea ca şi cancelarie, iar mai târziu grădiniţă. În anul 1952 a fost realizat, în satul Dragomir, un local cu două săli de clasă, pereţii fiind din paiantă şi acoperit cu ţiglă. Abia în anul 1958 s-a reuşit construirea unei clădiri funcţionale moderne ca şi local şcolar, formată din 4 săli de clasă, o cancelarie şi o magazie pentru materialele didactice. Această clădire este funcţională şi astăzi, din anul 2007 beneficiind de centrală termică, dar fără a avea apă curentă, grup sanitar modern şi autorizaţie de funcţionare.

În anul 1961 a fost realizat un nou local şcolar în satul Bâşca, din cărămidă, local format din 4 săli de clasă şi o cancelarie, iar în urma modernizărilor din ultimii ani, 2011-2012, s-a realizat mansardarea acestuia şi aducerea grădiniţei în cadrul aceleiaşi clădiri. Încălzirea se realizează cu ajutorul sobelor din teracotă.

Clădirile Şcolii Gimnaziale „Alexandru cel Bun” Berzunţi, *şcoala de centru*, au fost construite în anii 1964 (localul „şcolii vechi”) şi 1982 (localul „şcolii noi” – clădire formată din parter şi etaj 1). Localul vechi al Şcolii de centru cuprinde 4 săli de clasă, inclusiv Grădiniţa cu program normal Nr. 1 Berzunţi, Biblioteca şcolară, 2 magazii pentru materiale didactice şi Contabilitatea Şcolii. Localul „şcolii noi” cuprinde 8 săli de curs, un laborator AEL, arhivă, cancelarie, secretariat şi cabinet director. Ambele clădiri sunt încălzite prin intermediul unei centrale termice care funcţionează pe bază de lemne, dar fără autorizaţie de funcţionare.

În satul Moreni (actualmente parte componentă a Satului Berzunţi) funcţionează doar Grădiniţa cu program normal Nr. 2 Berzunţi şi clasa a II-a din cadrul Şcolii Gimnaziale „Alexandru cel Bun” Berzunţi, an şcolar 2014-2015, chiar dacă clădirea dispune de 5 săli de clasă, cancelarie şi magazie pentru materiale didactice, clădire construită în anul 1974. Numărul mic de elevi a dus la restrângerea claselor de la nivelul Şcolii din Berzunţi şi comasarea acestora la Şcoala cu personalitate juridică.

Satul Butucaru, parte componentă, oficial, a satului Berzunţi, este alcătuit din locuitori de religie romano-catolică, în mare majoritate. Şcoala din acest sat a fost construită în anul 1976 şi dispune de 2 săli de clasă, o grădiniţă şi cancelarie. Încălzirea se realizează cu ajutorul sobelor de teracotă, dar lipsa apei curente şi a grupurilor sanitare au făcut ca şi această unitate şcolară-structură să nu beneficieze de autorizaţie de funcţionare.

Localurile şcolare care funcţionează astăzi sunt, în general, durabile, fiind construite din cărămidă şi acoperite cu ţiglă sau tablă. Excepţie face clădirea Şcolii din satul Buda care este din paiantă. Fiecare şcoală are curte proprie, mai puţin Şcoala Gimnazială Nr. 2 Dragomir, dar lipsesc terenurile de sport atât de necesare procesului instructiv-educativ. Singura Şcoală cu teren de sport amenajat şi spaţiu de joacă pentru copii este Şcoala Gimnazială „Alexandru cel Bun” Berzunţi. Sălile de sport lipsesc din Comuna Berzunţi, la fel ca şi grupurile sanitare moderne, ceea ce face ca obţinerea autorizaţiei sanitare de funcţionare pentru cele 6 şcoli să fie doar un deziderat pentru anii ce vor urma. Şcolile din Comuna Berzunţi au beneficiat şi de terenuri agricole, dar, de-a lungul anilor, acestea au fost preluate de Primăria Berzunţi într-un mod netransparent.

Având în vedere dinamica demografică şi social-economică a Comunei Berzunţi se poate constata o reducere semnificativă a numărului de elevi în ultimii ani, precum şi plecarea multor locuitori în afara ţării. Cu toate acestea, învăţământul din Comuna Berzunţi a funcţionat, în anul şcolar 2014-2015, conform următoarei structuri:

1. Şcoala Gimnazială „Alexandru cel Bun” Berzunţi – şcoală cu PJ;
2. Şcoala Primară Nr. 3 Berzunţi – structură;
3. Şcoala Primară Nr. 1 Dragomir – structură;
4. Şcoala Gimnazială Nr. 2 Dragomir – structură;
5. Şcoala Primară Buda – structură;
6. Grădiniţa cu program normal Nr. 1 Berzunţi;
7. Grădiniţa cu program normal Nr. 2 Berzunţi;
8. Grădiniţa cu program normal Nr. 3 Berzunţi;
9. Grădiniţa cu program normal Nr. 1 Dragomir;
10. Grădiniţa cu program normal Nr. 2 Dragomir;
11. Grădiniţa cu program normal Buda.

În ceea ce priveşte colectivul cadrelor didactice care a funcţionat, în anul şcolar 2014-2015, la Şcoala din Comuna Berzunţi, acesta a fost format din:

1. 6 educatoare – calificate;
2. 13 învăţători – calificaţi (2 dintre ei pensionari la plata cu ora);
3. 23 profesori – 19 calificaţi (1 pensionar la plata cu ora), iar 4 suplinitori necalificaţi.

Numărul elevilor şi organizarea pe clase a acestora, în anul şcolar 2014-2015, a fost următoarea:

1. Şcoala Gimnazială „Alexandru cel Bun” Berzunţi – şcoală cu PJ:
2. Clasa pregătitoare – 20 elevi;
3. Clasa I – 22 elevi;
4. Clasa a II-a – 17 elevi;
5. Clasa a III-a – 21 elevi;
6. Clasa a IV-a – 27elevi;
7. Clasele a V-a – A + B – 60 (30+30) elevi;
8. Clasele a VI-a – A + B – 41 (18+23) elevi;
9. Clasele a VII-a – A + B – 30 (15+15) elevi;
10. Clasele a VIII-a – A + B – 35 (13+22) elevi.
11. Şcoala Primară Nr. 3 Berzunţi – structură:
12. Clasa pregătitoare + Clasa a III-a – 21 (12+9) elevi;
13. Clasa a IV-a – 13 elevi.
14. Şcoala Primară Nr. 1 Dragomir – structură:
15. Clasa a III-a – 12 elevi.
16. Şcoala Gimnazială Nr. 2 Dragomir – structură:
17. Clasa pregătitoare + Clasa I – 27 (11+16) elevi;
18. Clasa a II-a – 20 elevi;
19. Clasa a III-a – 18 elevi;
20. Clasa a IV-a – 21 elevi;
21. Clasa a V-a – 25 elevi;
22. Clasa a VI-a – 22 elevi;
23. Clasa a VII-a – 12 elevi;
24. Clasa a VIII-a – 19 elevi.
25. Şcoala Primară Buda – structură:
26. Clasa pregătitoare + Clasa I + Clasa a IV-a – 15 (3+5+7) elevi.
27. Grădiniţa cu program normal Nr. 1 Berzunţi – 24 preşcolari;
28. Grădiniţa cu program normal Nr. 2 Berzunţi – 15 preşcolari;
29. Grădiniţa cu program normal Nr. 3 Berzunţi – 20 preşcolari;
30. Grădiniţa cu program normal Nr. 1 Dragomir – 20 preşcolari;
31. Grădiniţa cu program normal Nr. 2 Dragomir – 20 preşcolari;
32. Grădiniţa cu program normal Buda – 16 preşcolari.

Analizând datele de mai sus se observă că în învăţământul gimnazial au fost 244 de elevi, în cel primar 256 de elevi, iar la grădiniţe au fost 115 preşcolari. Rezultă un total de 615 copii înscrişi în structura şcolară din Comuna Berzunţi, în anul şcolar 2014-2015.[[8]](#footnote-9)

Ca o încununare a activităţii instructiv-educative desfăşurate de cadrele didactice ale Şcolii din Berzunţi, de-a lungul celor 150 de ani de existenţă, stă mărturie numărul destul de mare de absolvenţi de studii superioare în diverse domenii: teologie, drept, litere, inginerie etc.

1. Ioan-Aurel Pop, Ioan Bolovan - coordonatori, *Istoria ilustrată a României*, Editura Litera Internaţional, Bucureşti-Chişinău-Cluj, 2009, p. 437; [↑](#footnote-ref-2)
2. *Ibidem*; [↑](#footnote-ref-3)
3. Dosar 1 (Documente privind înfiinţarea Şcolii din Berzunţi), *Proces verbal – din 18 Ianuarie 1865*, document aflat în Arhiva Şcolii Gimnaziale „Alexandru cel Bun” Berzunţi, Comuna Berzunţi, Judeţul Bacău, p. 1; Pentru acest proces verbal semnează: *Învăţătoriu şi Preot A. Vlădeanu, Primare - Toader Crăciun, Membri: Simion Miron, IojăCheşcheş, Adam G. Adam, Notariu – Broşteanu*; [↑](#footnote-ref-4)
4. *Ibidem*, p. 10-11; [↑](#footnote-ref-5)
5. *Ibidem*, p. 2, (*Programmu de scolelesăteşci din România* - document elaborat de Ministeriul Cultelor şi aluInstrucţiunei Publice, Consiliulusuperioru de Instrucţiune, document semnat de P. Donici, I. Zalomitu, Dr. Davila, Ministru D. N. Racoviţă, Director pentru Instr. Publică. G. Melidan, Bucuresci, 1 septembrie 1862); [↑](#footnote-ref-6)
6. Prof. Botezatu Aurel-Vlaicu, *Monografia Comunei Berzunţi*, f.e., f.l., 1995, lucrare de gradul I, p. 26; [↑](#footnote-ref-7)
7. *Ibidem*; [↑](#footnote-ref-8)
8. Datele sunt preluate de la Secretariatul Şcolii Gimnaziale „Alexandru cel Bun” Berzunţi; [↑](#footnote-ref-9)